b'\n_START_ARTICLE_\nPalotorninvuorenpuisto\n_START_PARAGRAPH_\nPalotorninvuorenpuisto on puisto Kotkan keskustassa Kotkansaarella. Puiston n\xc3\xa4k\xc3\xb6alatasanteelta avautuu n\xc3\xa4kym\xc3\xa4 Kotkan Kantasatamaan.\n_START_SECTION_\nHistoria\n_START_PARAGRAPH_\nPalotorninvuorenpuisto on saanut nimens\xc3\xa4 sinne vuonna 1895 rakennetusta palotornista, joka paloi vuonna 1911. Paikalle ei en\xc3\xa4\xc3\xa4 rakennettu uutta tornia. Palotorninvuoren kalliosta on my\xc3\xb6hemmin louhittu osa sataman tarpeisiin. Puistoa alettiin kunnostaa vuonna 1958, jolloin rakennettiin muun muassa nykyinen n\xc3\xa4k\xc3\xb6alatasanne. Puisto on saanut nykyisen muotonsa vuosina 2005\xe2\x80\x932006 tehdyss\xc3\xa4 kunnostus- ja uudistusty\xc3\xb6ss\xc3\xa4.\n_START_SECTION_\nPatsaita ja muistomerkkej\xc3\xa4\n_START_PARAGRAPH_\nPalotorninvuorenpuistossa sijaitsee Oskari Jauhiaisen Ahtaajat (1966), Ilmapuolustuksen muistomerkki (1982), Oddvar I. N. Darenin O-HOY (1995), Tapio Sinisalon Tuliportaat (1999), Keisarikunta-elokuvan muistomerkki (2019) ja Kim Simonssonin Idoli (siirretty puistoon 2019).'